Tre unge fyre opsøgte torsdag 17-årige Mads Skjoldsøge på hans skole i Hillerød. Få minutter senere lå teenageren dødeligt såret og tre timer senere udåndede han på Rigshospitalet.

Politiet fik hurtigt anholdt tre unge på 16, 17 og 18, men mindre end et døgn efter Mads Skjoldsøge døde, er blot en af tre sigtede stadig i politiets varetægt. Det ryster offerets far.

Hundredvis mindes knivdræbte Mads: 'Det er ufatteligt'

– De har efter min mening alle samme aktie i, hvad der er sket. Jeg har en formodning om, at ham, som blev varetægtsfængslet, er ham, der førte kniven. Det er desværre sådan i dansk lov, at det sandsynligvis kun er ham, der bliver straffet for drab, men jeg synes, at de burde have en fælles straf, siger Morten Skjoldsøge, der er chokeret over, at hans dreng kan blive myrdet, mens han er i skole:

– Jeg kunne bedre forstå, hvis det var sket en fredag aften i bylivet, men hvordan kan det ske i frikvarteret, når han er i skole. Uanset hvilken kontrovers, der eventuelt skulle være gået forud, så berettiger det på ingen måde det, der skete. Mads kendte åbenbart de fyre, siden han var så godtroende at gå med dem. Han følte selvfølgelig, at man kunne snakke om tingene, men Mads blev likvideret. Det var en henrettelse.

Kampspors-talent løsladt

Den 17-årige sigtede blev løsladt allerede inden grundlovsforhøret fredag, mens den 18-årige, der er et kampsports-talent, blev løsladt af dommeren, selv om han er sigtet for i forening med den 16-årige at stå bag knivdrabet.

Grundlovsforhøret blev holdt bag lukkede døre, men det kom frem, at den 18-årige havde set sin 16-årige ven føre kniven. Det stemmer overens med flere vidneforklaringer, så dommeren vurderede, at kun den 16-årige skulle varetægtsfængsles i fire uger.

Så døgnet efter Morten Skjoldsøge mistede sin søn, var den 17-årige og 18-årige hjemme igen hos deres familier.

- Jeg føler det dybt uretfærdigt, at de allerede har løsladt to af de unge. Alle tre vidste, hvorfor de kørte op til skolen – de ville straffe Mads, siger Morten Skjoldsøge til Ekstra Bladet.

16-årig fængslet for knivdrab på handelsskoleelev

Se video fra fredagens mindehøjtidelighed.